**Tähdenlento- satuhieronta**

Oli ilta. Suuri keltainen aurinko laskeutui taivaanrannan taakse. (Laita kädet harteille ja pyöritä käsiä kolme kertaa yläselässä tehden suuren auringon ja pyörivin liikkein vie kädet ala selälle )

Kaikkialle laskeutui hämäränhyssy.  (Vedä rauhallisesti molemmat kädet yhtä aikaa yläselästä alaselkään x 3)

Yötaivaalle syttyi tuikkivia kirkkaita tähtiä. (Painele rauhallisesti sormenpäillä ympäri selkää)

Tähtien joukossa oli pieni erityinen tähti, joka loisti kirkkaammin kuin muut. (Aukaise kättä ojentaen sormia supusta auki selkää myöten, ikään kuin tehden tähden sakaroita sormilla selkään)

Se oli utelias pieni tähti, joka näki alapuolellaan sinisen planeetan.  (Vedä molemmat kädet hartioista alas selkään ja tee 3 x molemmilla käsillä pyörivää liikettä, planeetta)

Innostuksissaan (sormenpäillä selkään nopeita näpyttelyjä) se kurkotti liian alas ja irtosi taivaankannesta ja alkoi pudota alaspäin ja se putosi ja putosi. (Toinen käsi hartialla taivaankantena ja toisella kädellä aaltoilevaa käden sivelyä ylhäältä alas x 3)

Pieni tähti tippui pölyiselle ullakolle ja pöly tarttui sen jokaiseen sakaraan himmentäen sen loisteen (Pehmeästi painallen koko kädellä ympäri selkää)

Tähti oli aivan onneton menettäessään loisteensa (Käsiä vedetään kyljistä ja ala- ja yläselästä hitaasti keskelle selkään)

Alakerrassa asuva pieni tyttö kuuli tömähdyksen ja kiipesi portaita pitkin ullakolle. (Painele selkään askelia alhaalta ylöspäin)

Hän löysi likaisen tähden ja alkoi puhdistamaan tähteä hellästi pienillä käsillään. (Silittää/pyyhkii selkää ja käsivarsia)

Lopuksi hän puhalsi viimeisetkin pölyt tähden pinnalta.

(Puhalla alaselästä yläselkään ja päähän saakka, samalla kuljettaen molempia käsiä alhaalta selästä yläselkään ja käsivarsiin x 3 )

Tytön silmät loistivat yhtä kirkkaina kuin tähti, tytön sanoessa ”Olet aarteeni”. (Kuiskaa korvaan samalla halaten/pitäen käsiä selällä). Sinä iltana ullakolla loisti kaksi tähteä.

Tekijät; Jonna Ropponen, Tiina Falck, Saara Karttunen